ዋሃብ ቃል ሑቲ መሓመድ ዓብዱሰላም፡ እቲ ጥምረት፡ ጽዑቕ ህዝቢ ዝነብረሉ ከባቢ ምድብዳቡ "ንሂወት በርጌሳውያን ግዲ ከምዘይብሉ ዘርኢ'ዩ" ኢሉ። ዓለም-ለካዊ ማሕበር ቀይሕ መስቀል "ብመሰረት ዓለም-ለኻዊ ሕጊ ሰብኣውነት፡ ኣብ እዋን ኲናት በርጌሳውያን ውህስነት ክዋሃቦም ይግባእ" ክብል ከሎ፤ ዋና ጸሓፊ ቤት ምኽሪ ስደተኛታት ኖርወይ ያን ኤገላንድ ድማ "ቅሉዕ ንዕቀት ንሕጊ ኲናት" ዘርኣየ "ግርምቢጥን ዘሕፍርን" መጥቃዕቲ`ዩ ኢሉዎ። ማሕበር ኣድሕን ህጻናት ብወገኑ "ዘሰንብድ" ኩነት ኢሉዎ። ኣብ ቀረባ እዋን ኣብ ልዕሊ በርጌሳውያንን ትካላትን በርጌሳውያን ዝተፈጸሙ መጥቃዕትታት ምሉእ፣ ህጹጽን ነጻን ዝኹነ መርመራ ክግበር ድማ ጸዊዑ። እታ ኣውቶቡስ ቀትታዊት ዒላማ ናይ`ቲ መትቃዕቲ ምንባራ ገና ኣይተፈልጠን። ኣፈኛ ናይ`ቲ ጥምረት ኮ/ል ቱርኪ ኣል ማልኪ ግን ኣቲ መጥቅዕቲ "ዓለም-ለኻዊ ሕጊ ሰብኣውነት ተኸቲሉ ዝተወስደ ሕጋዊ ወትሃደራዊ ስጉምቲ`ዩ" ኢሉ። ምንጪ ስእሊ, Reuters እቲ መጥቃዕቲ ኣብ ደቡባዊት ከተማ ስዑዲ፡ ጂዛን ብረቡዕ ለይቲ `በርጌሳውያን ብምጥቃዕ ብሓላፍነት ንዝሕተቱ ዕጡቓት ዒላማ`ዩ ወቒዑ` ኢሉ። ኣብቲ ናይ ረቡዕ መጥቃዕቲ ብዕጡቓት ሑቲ ንዝተቶኮሰ ባሊስቲክ ሚሳይል ንምፍሻል ብዝተቶከሰ ጸረ-ሚሳይል ብተፈንጨርቲ (ስኪጆታት) ሓደ የመናዊ ነባሪ ክቕተል እንከሎ 11 ካልኦት ድማ ቆሲሎም ኢሉ ንሱ። ዕጡቓት ሑቲ "ግብረ-ሽበራዊ ተግባራቶም ንምፍጻም ንቖልዑት ከም ሽፋን ይጥቀምሎል ኣለዉ" ድማ ኢሉ። ቅድሚ ሓደ ሰሙን ኣብ ወደባዊት ከተማ ሑደይዳ ብዝተፈጸመ ተኸታታሊ መጥቃዕቲ 55 በርጌሳውያን ክቕተሉ እንከለዉ 170 ካልኦት ቆሲሎም ነይሮም። እቲ ጥምረት ግን ኣብ`ቲ ቦታ ደብዳብ ነፈርቲ ከምዘየካየደ ብምግላጽ እቶም ሰባት ግዳያት መጥቃዕቲ ሞርታራት ሑቲ ከምዝኾኑ ገሊጹ። ኲናት የመን ንምንታይ?
